**Ningea la început de mai**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ningea la început de mai, sub plopi,

cu pămătufi ce-nzăpezeau zăvoiul;

Uscatul vânt se subția în snopi;

Furnici prin scoarțe-și conturau convoiul.

Un cerb boncăluia printre salcâmi,

tot căutându-și ciuta fermecată;

Pe cer își împletea zboru-n cununi

pestrițul zmeu cu aripa de vată.

Tentacular, din maluri răbufneau

bărboase rădăcini de plângătoare;

În Litcovul\* lutos își modelau

frunzarele lumini tremurătoare.

Trei nuferi și-un boboc crăpat în zori

se colorau în lebede trecânde;

Iar luciul apei reflecta în nori

concentrice și-nfiorate unde.

Rătăcitoare pasăre-n păduri,

îți ascundeai sub triluri frumusețea;

Flămând te-adulmecam printre răsuri,

să-ți devorez sălbatic tinerețea.

Notă\*

Litcov - Canalul Litcov este un canal artificial a cărui construcţie a fost începută în 1929 şi terminată în anul 1935 şi a purtat denumirea de Canalul Regele Carol al ll-lea. Litcovul este cel mai lung canal al Deltei Dunării având 45 km. Canalul străbate de la vest la est spaţiul dintre braţele Sulina si Sf.Gheorghe.